Robert en Grace Mugabe geposRobert en Grace Mugabe Foto: redpepper.co.uk Pres. Robert Mugabe en sy vrou, Grace, is Sondag die trekpas gegee. Die regerende Zanu-PF het Mugabe van sy pligte as president van die party onthef. ŉ Anonieme bron wat die regerende party, Zanu PF, se komiteevergadering Sondagoggend bygewoon het, het dié nuus aan die nuusdiens Reuters bevestig. Drie ander leiers binne die regerende party het ook die nuus bevestig. Emmerson Mnangagwa, die voormalige adjunkpresident wat onlangs die trekpas gekry het, is as president van die party aangestel. “Mnangagwa is ons nuwe leier,” het die bron gesê. Christopher Mutsvangwa, leier van die Zimbabwiese oorlogsveterane, het vroeër Sondag gedreig om die skare op pres. Robert Mugabe “los te laat” as hy nié besluit om te bedank nie. Die 93-jarige Mugabe se vrou, Grace, is volgens berigte ook van haar rol as leier van die Zanu-PF se vroueliga onthef. Meer inligting was nie onmiddellik beskikbaar nie. Bykomende bron: BBC